Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 193

7. Mérés, értékelés A folyamatos mérésnek és értékelésnek fontos szerepe van a tanítási-tanulási folyamatban. A teljesítménymérés egyrészt visszajelzést ad a tanárnak és a tanulóknak (igény szerint a szülőknek) a tanítási-tanulási folyamat egy adott szakaszában elért eredményekről, s ezáltal segít a továbblépésben, másrészt alapot szolgáltat a tanárnak ahhoz, hogy az egyes tanulók teljesítményét önmagukhoz és tanulótársaikhoz viszonyítva jegyekkel értékelje. A mérésnek tartalmilag és formailag összhangban kell állnia a tanítás tartalmával és módszereivel. Csak azt mérhetjük, amit megtanítottunk és csak úgy mérhetünk, ahogy tanítottunk. A tanulókat minden esetben tájékoztatni kell a mérés céljáról/céljairól, tartalmáról/tartalmairól és az értékelés szempontjairól. A tanulók kommunikatív kompetenciájának fejlesztését célzó nyelvoktatásban a mérésnek is kommunikatív szemléletűnek kell lenni. Ez azt jelenti, hogy a teljesítmény mérése nem korlátozódhat a részkompetenciákra (szókincs, nyelvtan, kiejtés, helyesírás), bár időről időre természetesen ezek izolált mérésére is szükség lehet. Törekedni kell azonban arra, hogy minél 2006/79/II. szám többször végezzünk szövegszintű méréseket, azaz mérjük a beszédértést és a szóbeli kifejezőkészséget, valamint a tanítás-tanulás folyamatában betöltött szerepéhez mérten az olvasásértést és az írásbeli kifejezőkészséget. A nyelvi alapkészségeket mérhetjük önállóan vagy integrálva. A tanulók önállóságra nevelésének jegyében a teljesítménymérés során tanácsos minél több olyan mérési formát alkalmazni, amely módot ad a tanulóknak arra, hogy megtanulják teljesítményüket önállóan mérni és értékelni. Fontos, hogy ezen túl megismerkedjenek a mérésnek és értékelésnek azokkal a formáival, melyek párban és csoportban is alkalmazhatóak. A mérésnek és értékelésnek egyértelműen tükröznie kell azt a szemléletet, hogy a tanár nem arra kíváncsi, amit a tanuló nem tud, hanem arra, amit sikeresen megtanult. A tanulónak lehetőséget kell kapni a felkészülésre, s ha indokolt, a javításra is. A továbbiakban néhány példán szemléltetjük, hogy a fenti értékelési alapelvek milyen értékelési módszerekkel valósíthatóak meg: – A tanuló önértékelő lapon vezeti, hogy az egyes témakörökön belül a célok, illetve az elérhető eredmények közül mit teljesített elfogadható szinten, s mi az, amivel tovább kell foglalkoznia. – A tanuló és/vagy a tanulócsoport a tanulási folyamat során egy dossziéban (portfólióban) gyűjti jól sikerült munkáit, pl. posztert, kollázst, levelet, történetet stb. Időről időre áttekinti és formai és tartalmi szempontok alapján értékeli a munkáját. – A tanuló és a tanár közösen állapítják meg és rögzítik azokat a kritériumokat, melyek alapján egy egyénileg, párban vagy csoportban elvégzett szóbeli feladatot értékelni kívánnak. Az értékelésben részt vesz(nek) a tanuló(k), társai(k) és a tanár is. – A tanár olyan feladatok keretében végzi a mérést, amelyeknek több szinten is létezik megoldása. Az értékelés egyénre szabott, tehát egy gyengébb nyelvtanuló alacsonyabb szintű, de sikeres megoldása ugyanolyan értékű lehet, mint egy jobb nyelvtanuló magasabb szintű teljesítménye. – A tanuló lehetőséget kap arra, hogy a teljesítményértékelés során rajzos, mozgásos formában kommunikáljon, illetve reagáljon a verbális impulzusokra (pl. rajzos diktálás, pantomim stb.), s így adjon számot fejlődéséről a beszédértés területén. – Csoportmunka esetén minden tanuló külön-külön értékeli a csoportban végzett munkáját és annak eredményét - a tanár véleménye egy a sok közül.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes